Bachelor i statsvitenskap: vitnemålstekst

**Generell informasjon om graden**

**Studieprogrammets målsetting, innhold og organisering**

Programmet gir en bred innføring i statsvitenskap i hele sin bredde, herunder offentlig politikk og administrasjon, internasjonale relasjoner, sammenligning av politiske institusjoner, regimer og systemer, samt politisk teori og metoder. Studiet vektlegger analytiske ferdigheter og skriftlig fremstillingsevne. Studiet belyser sentrale problemstillinger ved hjelp av relevant teori og med hensiktsmessige metoder. Studiets oppbygging sikrer at metodisk skolering og substansiell kunnskap introduseres synkront, for så å åpne for faglig fordypning, som igjen kan komplementeres med emner fra andre fag eller et utenlandsopphold. Det hele munner ut i et selvvalgt og selvstendig stykke skriftlig arbeid. Dette arbeidet kan gjøres i samarbeid med relevante aktører fra arbeidslivet. Bærekraft-tematikk, i hele dens bredde, dekkes både på innføring og fordypningsemner.

**Kandidatens læringsutbytte**

Kandidaten har en god oversikt over faget i hele sin bredde, og er i stand til å gjøre rede for sentrale problemstillinger og empiriske utviklingstrekk innen offentlig politikk og administrasjon, internasjonale forhold, forskjeller og likheter i politiske systemer og politiske aktørers adferd innad og mellom land, samt reflektere normativt. Kandidaten har grunnleggende metodiske redskaper til å analysere relevante problemstillinger. Dette inkluderer vitenskapsteori og forskningsdesign, kvalitative metoder som intervju og dokumentanalyse, samt kvantitative teknikker for å beskrive og analysere sammenhenger empirisk. Videre er kandidaten i stand til å identifisere og anvende relevante teoretiske modeller og perspektiv til å analysere et bredt spekter av empiriske statsvitenskapelige fenomen og problemstillinger. Kandidaten besitter kunnskap på et spesialisert faglig nivå innen utvalgte områder, og evner å effektivt tilegne seg ny kunnskap og sette seg inn i nye sakskompleks. Kandidaten er i stand til å anvende denne kunnskapen selvstendig til å gjennomføre egne skriftlige analyser. Videre har kandidaten gode fremstillingsevner, skriftlig så vel som muntlig, og er i stand til å gi og motta faglige kommentarer og kritikk på en konstruktiv måte.